Diari Oficial de la Generalitat Valenciana


Sumari del DOGV 7824, del 08-07-2016 (2016/4789)

RESOLUCIÓ de 7 de juny de 2016, de la directora general de Justícia, per la qual es resol inscriure la modificació dels Estatuts del Col·legi Oficial de Secretaris, Interventors i Tresorers d'Administració Local de la província d'Alacant, i se'n disposa la publicació en el Diari Oficial de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7824

Data del DOGV
:   08-07-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/4789


Data del document
:   07-06-2016

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Descriptors 

:   * Conselleria de Justícia, Administració Pública, Reformes Democràtiques i Llibertats Públiques

RESOLUCIÓ de 7 de juny de 2016, de la directora general de Justícia, per la qual es resol inscriure la modificació dels Estatuts del Col·legi Oficial de Secretaris, Interventors i Tresorers d'Administració Local de la província d'Alacant, i se'n disposa la publicació en el Diari Oficial de la Comunitat Valenciana. [2016/4789]  
Vist l'expedient de modificació estatutària instruït a instàncies del Col·legi Oficial de Secretaris, Interventors i Tresorers d'Administració Local de la Província d'Alacant, inscrit amb el número 99 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció de la modificació dels seus Estatuts en el Registre esmentat, atenent als següents  
  
Fets  
  
Primer. En data 27 de gener de 2012, Francisco Guardiola Blanquer, com a president del Col·legi Oficial de Secretaris, Interventors i Tresorers d'Administració Local de la Província d'Alacant, va formalitzar petició de modificació dels seus Estatuts, de conformitat amb allò que s'ha acordat en l'Assemblea General.  
A la vista de l'esmentada documentació es va iniciar l'expedient 1-M/2012.  
Segon. Amb data 20 d'abril de 2012, el cap del Servei d'Entitats Jurídiques de la llavors Conselleria de Governació i Justícia, va remetre ofici a la corporació citada, a fi que esmenara la seua petició inicial.  
  
Tercer. En data 29 d'octubre de 2012, el Col·legi Oficial de Secretaris, Interventors i Tresorers d'Administració Local de la Província d'Alacant, va presentar escrit, com a contestació a l'ofici de 20 d'abril de 2012.  
Quart. Amb data 31 de gener de 2013, el cap del Servei d'Entitats Jurídiques de la llavors Conselleria de Governació i Justícia va remetre ofici a la corporació citada, a fi que esmenara la seua petició inicial, així com el seu escrit de 29 d'octubre de 2012, per no reunir els requisits necessaris per a la tramitació.  
Cinquè. En data 25 de juny de 2013, Francisco Guardiola Blanquer, com a president, del Col·legi Oficial de Secretaris, Interventors i Tresorers d'Administració Local de la Província d'Alacant, va presentar escrit com a esmena de la seua petició de 27 de gener de 2012.  
  
Sisè. Per mitjà d'ofici de 27 de juny de 2013, el Servei d'Entitats Jurídiques, de la llavors Conselleria de Governació i Justícia, va remetre ofici a la corporació citada, a fi que esmenara el seu escrit de 20 de juny de 2013, per no contindre el certificat de 21 de juny de 2013, del secretari del Col·legi, amb el vistiplau del president, el text de l'article o articles a modificar.  
Setè. En data 24 de juliol de 2013, Francisco Guardiola Blanquer, com a president, del Col·legi Oficial de Secretaris, Interventors i Tresorers d'Administració Local de la Província d'Alacant, va presentar nou escrit de modificació d'Estatuts. A la vista del contingut d'aquest últim escrit, es va iniciar l'expedient 15-M/2013.  
  
Vuitè. Amb data 6 de novembre de 2013, el cap del Servei d'Entitats Jurídiques de la llavors Conselleria de Governació i Justícia, va remetre ofici a la corporació citada, a fi que esmenara la seua petició de modificació estatutària presentada el 24 de juliol de 2013, en presentar defectes per a la tramitació.  
Novè. El president del Col·legi Oficial de Secretaris, Interventors i Tresorers d'Administració Local de la Província d'Alacant va presentar, en data 15 de novembre de 2013, escrit d'esmena de la seua petició presentada en data 24 de juliol de 2013.  
Deu. Amb data 23 de gener de 2014, la sotsdirectora general de Justícia de la llavors Conselleria de Governació i Justícia, va formular observacions prèvies al control de legalitat en relació a la modificació del text estatutari presentat el 24 de juliol de 2013, sol·licitant que s'esmenara la seua petició inicial, concedint-se el termini d'un mes per a esmenar la petició.  
Onze. A la vista de les dues peticions presentades pel Col·legi, de 24 de gener de 2012 i 25 de juny de 2013, d'acord amb el que disposa l'article 73 de la Llei 30/1992, de 26 novembre, de Règim Jurídic de les Administracions Públiques i de Procediment Administratiu Comú, el director general de Justícia amb data 5 de setembre de 2014, va acordar acumular les peticions de modificació dels Estatuts del Col·legi Oficial de Secretaris, Interventors i Tresorers d'Administració Local de la Província d'Alacant de 24 de gener de 2012 (Expt. 1-M/2012) i 24 de juliol de 2013 (Expt. 15-M/2013) en un únic expedient.  
  
Dotze. Transcorregut el termini legalment concedit sense que, per part dels interessats, es contestara l'ofici de 23 de gener de 2014, amb data 5 de setembre de 2014, per mitjà d'ofici del Servei d'Entitats Jurídiques de la llavors Conselleria de Governació i Justícia es va advertir que, transcorreguts tres mesos, comptats a partir de l'endemà de la notificació de l'esmentat ofici, sense que el Col·legi hi efectuara actuacions, se'n procediria a l'arxiu de l'expedient. L'ofici esmentat va ser degudament notificat, segons justificant de recepció del Servei de Correus, de data 16 de setembre de 2014, que consta en l'expedient.  
Tretze. Per mitjà d'ofici d'1 de desembre de 2014, com a resposta a una petició telefònica efectuada pel Col·legi, el Servei d'Entitats Jurídiques, de la llavors Conselleria de Governació i Justícia, va remetre una còpia de l'escrit remés pel Servei d'entitats Jurídiques de 5 de setembre de 2014, pel qual s'advertia expressament de la caducitat de l'expedient. L'ofici esmentat va ser degudament notificat el 4 de desembre de 2014, segons justificant de recepció del Servei de Correus que consta en l'expedient.  
Catorze. El president del Col·legi Oficial de Secretaris, Interventors i Tresorers d'Administració Local de la Província d'Alacant va presentar, en data 23 de desembre de 2014, escrit d'esmena de la seua petició de 24 de juliol de 2013, aportant el text final dels Estatuts.  
Quinze. El president del Col·legi Oficial de Secretaris, Interventors i Tresorers d'Administració Local de la Província d'Alacant va presentar, en data 23 de desembre de 2015, sengles escrits com a ampliació a l'escrit presentat en data 23 de desembre de 2014, adjuntant-hi el nou text dels Estatuts, amb les modificacions i rectificacions corresponents.  
  
Setze. El text final de la modificació dels Estatuts del Col·legi Oficial Secretaris, Interventors i Tresorers d'Administració Local de la Província d'Alacant va ser aprovat per l'Assemblea General del Col·legi el 28 de novembre de 2015, segons certificat del secretari del Col·legi, amb el vistiplau del president, de data 28 de novembre de 2015.  
  
Dèsset. El text final de la modificació estatutària, figura com a annex a la present resolució, donant-se ací per reproduït.  
  
Fonaments de dret  
  
Primer. Revisats els Estatuts del Col·legi Oficial de Secretaris, Interventors i Tresorers d'Administració Local de la Província d'Alacant, aquests contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. Els Estatuts han sigut aprovats amb els requisits i formalitats previstos en l'article adés esmentat i en els Estatuts del Col·legi.  
  
Tercer. El expedient ha sigut tramitat pel Servei d'Entitats Jurídiques, adscrit a la Direcció General de Justícia de la Conselleria de Justícia, Administració Pública, Reformes Democràtiques i Llibertats Públiques, competent perquè així ho disposa l'article 6.1 de l'esmentada Llei 6/1997, tenint en compte allò que s'ha previst per la disposició final del Decret 4/2002, de 8 de gener, en virtut de les atribucions que té conferides per l'article 9 del Decret 154/2015, de 18 de setembre, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques.  
  
Vistos l'article 36 de la Constitució i l'article 49.1.22 de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última; i la resta de disposicions complementàries de pertinent aplicació, es dicta la següent resolució:  
  
Primer  
Inscriure la modificació dels Estatuts del Col·legi Oficial de Secretaris, Interventors i Tresorers d'Administració Local de la Província d'Alacant.  
  
Segon  
Publicar la present resolució en el Diari Oficial de la Comunitat Valenciana.  
  
Contra la present resolució, que posa fi a la via administrativa, es podrà interposar, potestativament, recurs de reposició davant el mateix òrgan que ha dictat l'acte, en el termini d'un mes comptat des de l'endemà de la notificació, o bé, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la notificació. Tot això, de conformitat amb el que estableixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14, i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que s'hi considere oportuna.  
  
  
València, 7 de juny de 2016.- La directora general de Justícia: Maria Àngels Garcia Vidal.  
  
  
Estatuts del Col·legi Oficial de Secretaris, Interventors i  
 Tresorers d'Administració Local de la Província d'Alacant  
  
TÍTOL I  
Els Estatuts, el Col·legi i els seus membres  
  
CAPÍTOL I  
Disposicions generals  
  
Article 1. Àmbit d'aplicació  
De conformitat amb el que disposen els articles 1 de la Llei 6/1997, de 4 de desembre, de Consells i Col·legis Professionals de la Comunitat Valenciana, i 6 dels Estatuts Generals de l'Organització Col·legial de Secretaris, Interventors i Tresorers d'Administració Local, aprovats pel Reial Decret 353/2011, d'11 de març, els presents Estatuts s'apliquen als empleats públics que formen part de l'escala de funcionaris d'Administració local amb habilitació de caràcter estatal, en les seues diferents subescales de secretaria, intervenció-tresoreria i secretaria-intervenció, que ocupen places o llocs de treball en les distintes corporacions locals del territori de la província d'Alacant.  
  
Podran formar-ne part, així mateix, els qui duguen a terme les funcions reservades a l'escala esmentada com a funcionaris interins de la província d'Alacant, amb els drets i obligacions que es determinen en aquests Estatuts.  
  
Article 2. Denominació  
El col·lectiu de funcionaris d'administració local amb habilitació de caràcter estatal de la província d'Alacant s'agrupa sota la denominació de Col·legi Territorial de Secretaris, Interventors i Tresorers d'Administració Local de la Província d'Alacant. D'ara endavant només s'al·ludirà al Col·legi.  
  
Article 3. Seu col·legial  
La seu oficial del Col·legi estarà ubicada en la ciutat d'Alacant; actualment ocupa un local de la seua propietat, siti al carrer Bailén 29, entresòl-esquerra.  
Article 4. Naturalesa i principis ètics del col·legi  
1. El col·legi és una corporació de dret públic, reconeguda per la Constitució i emparada per l'ordenament jurídic, amb estructura i funcionament intern democràtics. Agrupa els funcionaris d'administració local amb habilitació de caràcter estatal de la província d'Alacant i els altres descrits en l'article 1 d'aquests Estatuts.  
2. Com a tal corporació està sotmesa al dret administratiu; excepte les qüestions d'índole civil o laboral, atribuïdes a la jurisdicció ordinària, així com les de personal contractat sotmeses a la jurisdicció laboral.  
  
3. El Col·legi vetlarà perquè la conducta professional dels secretaris, interventors i tresorers es regisca, en tot moment, pel compliment de valors ètics d'actuació basats en la neutralitat política, defensa dels valors democràtics, servei a l'interès públic, lleialtat, honestedat, honradesa, imparcialitat, eficàcia, eficiència, professionalitat, integritat, exemplaritat, dedicació, diligència, justícia, transparència, compliment de la legalitat i el respecte als drets humans.  
  
4. El Col·legi promourà polítiques d'igualtat de gènere i es tendirà a la representació paritària en tots els seus òrgans. Així mateix, vetlarà per l'assumpció de nous valors ètics que faciliten l'acostament a la ciutadania i la modernització de l'Administració per a adaptar-la a les noves demandes socials, com ara l'orientació al públic, col·laboració, informació, diàleg i resolució de conflictes, treball en equip i impuls de les noves tecnologies.  
  
Article 5. Personalitat jurídica  
1. El col·legi té personalitat jurídica pròpia i plena capacitat d'obrar per al compliment dels seus fins. En la seua organització i funcionament es troba subjecte al principi de transparència en la seua gestió, gaudint de plena autonomia en el marc dels Estatuts Generals i del propi Estatut.  
  
2. El Col·legi, com a representant dels col·legiats i per a la defensa dels interessos professionals, podrà adquirir, posseir, reivindicar, permutar, gravar i alienar tot tipus de béns, administrar-los i donar-los la destinació que millor convinga als interessos professionals i econòmics.  
3. Alhora, podrà comparéixer davant dels tribunals i autoritats dels diferents ordes i graus de jerarquia per a l'exercici d'accions, excepcions i peticions que crega convenient en defensa de la professió, del seu patrimoni i, en general, dels drets que dimanen d'aquests Estatuts i les disposicions concordants.  
  
Article 6. Fins  
1. Són fins essencials del Col·legi:  
a) La col·laboració amb les administracions públiques competents en l'ordenació de la professió de secretari, interventor o tresorer d'Administració local.  
b) La realització de quantes actuacions redunden en la millora i beneficis dels interessos generals de la ciutadania destinatària de les funcions públiques reservades als secretaris, interventors i tresorers d'Administració local.  
  
Article 7. Funcions  
Competeix al Col·legi, en el seu àmbit territorial, l'exercici de les funcions consignades en la legislació bàsica estatal i autonòmica sobre col·legis professionals i, en particular, les següents:  
1) Complir i fer complir als col·legiats les lleis generals i les especials, els estatuts i reglaments de règim interior, així com les normes i decisions adoptades pels òrgans col·legiats.  
2) Vetlar per l'exacte compliment dels deures professionals dels col·legiats, per la seua ètica i dignitat professional.  
3) Tutelar i defendre els drets i interessos que afecten l'escala i subescales i els dels funcionaris pertanyents a aquestes, ostentar la representació i exercir la defensa, en el seu àmbit, dels uns i els altres ant l'administració, institucions, tribunals i particulars, amb legitimació per a ser part en quants litigis afecten els interessos professionals.  
  
4) Recolzar les administracions públiques competents perquè l'exercici de la professió s'efectue pels empleats públics que la duen a terme, i especialment per part del personal col·legiat, d'acord amb la normativa aplicable i al codi ètic existent per a aquella.  
5) Aprovar els seus estatuts, de conformitat amb el que disposa la respectiva legislació autonòmica, sense perjuí de l'informe previ del Consell General sobre la seua adequació als Estatuts generals, de conformitat amb el que disposa l'article 26.1.g del Reial Decret 353/2011, d'11 de març, pel qual s'aproven els Estatuts Generals de l'Organització Col·legial de Secretaris, Interventors i Tresorers de l'Administració Local.  
6) Elaborar una memòria anual que continga els extrems a què fa referència la legislació bàsica de col·legis professionals.  
7) Conèixer els recursos que s'interposen contra els acords dels seus òrgans de govern, de conformitat amb el que disposa el capítol I del títol IV d'aquests Estatuts.  
8) Mantindre i estretir la unió, companyonia i harmonia entre totes les persones col·legiades.  
9) Estimular i facilitar el perfeccionament professional de les persones col·legiades bé siga directament o col·laborant amb altres centres d'investigació i formació; organitzar activitats i serveis comuns d'interès per al personal col·legiat, de caràcter professional, formatiu, cultural, assistencial, de previsió i anàlegs.  
10) Fomentar la projecció i capacitació professional dels secretaris, interventors i tresorers d'administració local a través del manteniment del diàleg i la negociació amb els poders públics, partits polítics, sindicats, federacions de municipis i províncies i qualssevol altres organitzacions municipalistes i d'empleats públics ja siguen nacionals o internacionals; podent establir convenis de col·laboració o, si és el cas, integrar-s'hi.  
11) Divulgar les disposicions legals i les instruccions i ordes de les autoritats per al millor coneixement i compliment pel personal col·legiat, i informar aquest de quantes qüestions puguen afectar-los en l'àmbit professional.  
12) Impulsar, a través de publicacions, conferències i quants mitjans procedisquen, l'estudi del dret i tècniques d'administració que afecten els professionals col·legiats; així com col·laborar, quan siguen requerits, en la formació de les autoritats i càrrecs en relació amb les matèries pròpies de les funcions que exercisquen.  
13) Assessorar les autoritats i corporacions en les qüestions relacionades amb l'escala i subescales, evacuant els informes, dictàmens i consultes pertinents.   
14) Mantindre relacions permanents d'informació i comunicació amb els Consells Autonòmics de Col·legis i el Consell General i, especialment, facilitar-los la informació concernent a les altes, baixes i qualssevol altres modificacions que afecten els registres de col·legiats per al seu coneixement i anotació en els registres centrals de col·legiats.  
  
15) Atendre les sol·licituds d'informació sobre els seus col·legiats i sobre les sancions fermes imposades a aquells.  
16) Disposar d'un servei d'atenció als usuaris que necessàriament tramitarà i resoldrà quantes queixes, referides a l'activitat col·legial o de les persones col·legiades, es presenten per qualsevol personal usuària o professional col·legiada, així com per organitzacions de consumidors i usuaris en la seua representació o en defensa d'interessos col·lectius en els termes de la legislació bàsica sobre col·legis professionals.  
  
  
Article 8. Sistema normatiu  
Sense perjuí de la seua subjecció a la legislació reguladora de la funció pública local, el Col·legi es regeix, en primer terme, per la legislació bàsica estatal en matèria de col·legis professionals i l'autonòmica dictada per a desplegar-la, i de conformitat amb aquestes, pel sistema normatiu propi integrat per les disposicions següents:  
a) Els Estatuts Generals de l'Organització Col·legial de Secretaris, Interventors i Tresorers d'Administració Local, aprovats pel Reial Decret 353/2011, d'11 de març.  
b) Els Estatuts del Consell Autonòmic que es constituïsca, d'acord amb la legislació autonòmica.  
c) Els presents Estatuts.  
d) La resta de l'ordenament jurídic en allò que hi siga aplicable.  
  
Article 9. Relacions externes  
Per raó de la matèria, sense perjuí de la representació que, a nivell estatal, ostente el Consell General de Col·legis Oficials de Secretaris, Interventors i Tresorers de l'Administració Local, el Col·legi Territorial d'Alacant es relacionarà:  
a) Amb l'Administració General de l'Estat a través del departament ministerial competent en la matèria.  
b) Respecte a la Comunitat Valenciana a través de la conselleria competent.  
c) Pel que fa a la resta d'Espanya, es mantindrà estreta relació de camaraderia i col·laboració amb l'esmentat Consell General, amb els altres col·legis territorials i autonòmics. Es formalitzaran, si és necessari, els corresponents acords entre els col·legis interessats.  
  
  
Article 10. Finestreta única  
1. El Col·legi disposarà d'una pàgina web perquè, a través de la finestra única prevista en la Llei 17/2009, de 23 de novembre, sobre el lliure accés a les activitats de serveis i el seu exercici, els qui integren la professió puguen, a través d'un únic punt, per via electrònica, a distància i de forma gratuïta, realitzar tots els tràmits necessaris per a la col·legiació, el seu exercici i la seua baixa en el col·legi territorial respectiu, presentar tota la documentació i sol·licituds necessàries, conèixer l'estat de tramitació dels procediments en què tinguen la consideració d'interessats, rebre la corresponent notificació dels actes de tràmit preceptius i la resolució dels expedients, inclosa la notificació dels disciplinaris quan no fóra possible per altres mitjans, ser convocats a les assemblees generals i posar en el seu coneixement l'activitat pública i privada de l'organització col·legial.  
2. La finestra única contindrà la informació a què es refereix la legislació bàsica sobre col·legis professionals per a la millor defensa dels drets de la ciutadania destinatària de l'activitat dels professionals que agrupa l'organització col·legial, en especial l'accés al registre de col·legiats, que estarà permanentment actualitzat i en el qual constaran, almenys, les dades següents: nom i cognoms dels professionals col·legiats, número de col·legiació, administració pública de destinació i situació administrativa, així com les vies de reclamació i els recursos que podran interposar-se en cas de conflicte entre un ciutadà i un col·legiat o l'organització col·legial.  
  
CAPÍTOL II  
Dels col·legiats  
  
Article 11. Col·legiació  
1. El col·legi integrarà els empleats públics que formen part de l'escala de funcionaris amb habilitació de caràcter estatal, en les seues diverses subescales de, secretaria, intervenció-tresoreria i secretaria-intervenció, que exercisquen les funcions reservades a aquelles en administracions locals de la província d'Alacant. Podran formar-ne part, així mateix, els qui duguen a terme les funcions reservades a l'escala esmentada com a funcionaris interins en la província d'Alacant.  
2. La col·legiació tindrà caràcter voluntari. Per a la col·legiació bastarà amb la incorporal al Col·legi, i aquest disposarà per a això dels mitjans necessaris perquè els sol·licitants puguen tramitar la seua petició per via telemàtica. En el cas que es prevera quota d'inscripció, el seu import no superarà al dels costos de la tramitació.  
  
Article 12. Àmbit de col·legiació  
Podran formar part voluntàriament del col·legi les persones relacionades en l'article anterior que, tenint o havent tingut alguna relació professional en la província d'Alacant, es troben en les situacions següents:  
  
a) Que estiguen en situació administrativa de serveis especials i mentres dure aquesta circumstància.  
b) Al servei d'una comunitat autònoma.  
c) Excedents en les seues diferents modalitats.  
d) Suspesos de funcions.  
e) En expectativa de destinació.  
f) Destituïdes del càrrec mentre dure aquesta situació.  
  
Article 13. Classes de col·legiats  
1. Els col·legiats poden ser-ho a títol d'exercents, interins, no exercents, jubilats o d'honor.  
2. Seran col·legiats exercents els funcionaris amb habilitació de caràcter estatal que:  
a) Es troben en situació de servei actiu en l'escala de funcionaris amb habilitació de caràcter estatal.  
b) Ocupen llocs en les administracions locals no reservats exclusivament a funcionaris amb habilitació de caràcter estatal.  
c) Ocupen en la seua condició de funcionaris llocs en l'Administració de l'estat o en l'Administració autonòmica en els casos en què això siga possible d'acord amb la normativa reguladora de l'escala de funcionaris amb habilitació de caràcter estatal.  
3. Seran col·legiats interins els que duguen a terme les funcions reservades a l'escala de funcionaris amb habilitació de caràcter estatal sota nomenament interí.  
4. Seran col·legiats no exercents aquells funcionaris que pertanyent a l'escala de funcionaris amb habilitació de caràcter estatal no es troben en cap dels supòsits descrits en l'apartat 2 anterior; o que havent pertangut a la dita escala es trobe en situació de jubilació.  
  
5. Podran ser nomenats col·legiats d'honor les persones físiques o jurídiques que hagen contret mèrits professionals o acadèmics respecte dels secretaris, interventors i tresorers d'Administració local, o en relació amb la funció pública en general. Així mateix, respecte de les administracions públiques, o l'organització col·legial en general o d'un col·legi territorial en particular. També els qui hagen destacat per la seua especial labor en interès de la ciutadania, d'acord amb allò que s'ha disposat en aquests Estatuts.  
  
Article 14. Procediment d'ingrés  
1. Produït el nomenament per a ocupar un lloc de treball dels reservats als funcionaris amb habilitació de caràcter estatal, dins del territori de la província, el funcionari podrà sol·licitar la col·legiació.  
  
2. El nomenat adquirirà automàticament tots els drets i contraurà totes les obligacions establides en els presents Estatuts des del moment en què es produïsca la col·legiació.  
En cap cas es no podrà denegar la col·legiació als professionals que reunisquen els requisits establits en els Estatuts.  
  
Article 15. Pèrdua de la condició de col·legiat  
1. La condició de col·legiat es perdrà per les causes següents:  
a) Defunció.  
b) Incapacitat legal.  
c) Baixa voluntària comunicada per escrit.  
2. La perduda de la condició de col·legiat no alliberarà del compliment de les obligacions vençudes.  
  
Article 16. Efectes de la suspensió o inhabilitació  
La suspensió o la inhabilitació de l'exercici professional no comprenen necessàriament la pèrdua de la condició de col·legiat. La persona suspesa o inhabilitada podrà continuar pertanyent al col·legi, amb la limitació de drets que la causa o els acords de suspensió o de la inhabilitació hagen produït.  
La suspensió o inhabilitació haurà de comunicar-se al Consell General de Col·legis i a l'Autonòmic.  
  
Article 17. Adreça dels col·legiats  
Cada col·legiat comunicarà al col·legi el seu domicili per a la notificació a tots els efectes col·legials, sense perjuí del que estableix l'article 10 d'aquests Estatuts. Així mateix, el Col·legi comunicarà expressament qualsevol canvi d'adreça social.  
A falta de comunicació expressa als mers efectes de col·legiació, es reputarà com a domicili el lloc on s'ubique el lloc de treball.  
  
  
Article 18. Drets dels col·legiats  
a) Concórrer, amb veu i vot, a les assemblees.  
b) Dirigir-se als òrgans de govern formulant peticions i queixes, i demanant informació sobre l'activitat col·legial.  
c) Triar i ser triat per a càrrecs directius en les condicions que assenyalen aquests Estatuts.  
d) Requerir la intervenció del Col·legi, o el seu informe, quan escaiga.  
e) Ser emparat pel Col·legi quan afecte la seua condició de funcionari.  
f) Gaudir de les concessions, beneficis, drets i avantatges que s'atorguen als col·legiats en general, per a si o per a les seues famílies.  
  
Article 19. Obligacions i deures dels col·legiats  
1. Són deures generals dels col·legiats:  
a) Sotmetre's a la normativa legal i estatutària, a les normes i usos propis de la deontologia professional i al règim disciplinari col·legial.  
b) Observar una conducta digna de la seua condició i del càrrec que exercisca i exercir-lo honradesa, zel i competència.  
c) Establir, mantindre i estretir les relacions d'unió i camaraderia que han d'existir entre tots els funcionaris que formen l'escala.  
  
2. Són obligacions especials dels col·legiats:  
a) Contribuir puntualment al sosteniment econòmic del col·legi.  
b) Declarar degudament la seua situació administrativa i els altres actes que li siguen requerits en la seua condició de funcionari d'Administració Local amb habilitació de caràcter estatal, relatius als seus drets i obligacions col·legials.  
c) Acatar i complir els acords que adopten els òrgans corporatius en l'esfera de la seua competència.  
d) Comunicar al Col·legi quantes circumstàncies d'ordre professional siguen requerides per a al compliment de les funcions col·legials.  
  
Article 20. Incompliment de obligacions econòmiques  
Si qualsevol col·legiat incorreguera en mora, el president del Col·legi el requerirà perquè satisfaça el seu deute en el termini màxim d'un mes. Si passara un altre mes des del requeriment sense que fera efectiu els seus dèbits col·legials, el col·legiat morós quedarà automàticament suspès dels drets que li reconeixen el present Estatut. La suspensió es mantindrà fins al degut compliment dels seus deures econòmics col·legials, sense perjuí de la seua eventual reclamació judicial per la via escaient.  
  
  
TÍTOL II  
Organització, funcionament i competència  
  
CAPÍTOL I  
Organització interna  
  
Article 21. Organització bàsica  
És competència del Col·legi establir i regular la seua pròpia organització interna, l'organigrama bàsic de la qual es distribueix així:  
a) Assemblea general.  
b) Junta de govern.  
c) Presidència.  
  
Article 22. Assemblea general  
1. L'assemblea general dels col·legiats és l'òrgan suprem d'expressió de la voluntat del Col·legi; es regeix pels principis de participació igual i democràtica de tots els col·legiats. La participació en l'assemblea serà personal, podent ser també per representació o delegació.  
  
2. Són competències pròpies i exclusives de l'assemblea general:  
a) Aprovar els Estatuts particulars i el Reglament de Règim Interior del Col·legi, sense perjuí de la facultat de la junta de govern per a aprovar les corresponents normatives de desenvolupament.  
b) Aprovar en el mes de gener de cada any la memòria corresponent a l'exercici vençut, que contindrà com a mínim la informació que hi exigeix la legislació bàsica sobre col·legis professionals, a més de la liquidació dels pressupostos i els comptes d'ingressos i despeses.  
  
c) Autoritzar els actes de disposició dels béns immobles propis i drets reals constituïts sobre aquests, així com dels restants béns patrimonials propis que figuren inventariats com de considerable valor.  
  
d) Controlar la gestió de la junta de govern, demanant informes i adoptant, si és el cas, les oportunes mocions.  
  
Article 23. Junta de govern  
1. La junta de govern és l'òrgan d'administració i direcció del Col·legi que exerceix les competències que no estiguen reservades a l'assemblea general conforme a l'article anterior, ni assignades específicament pels Estatuts a altres òrgans col·legials.  
2. A fi de garantir la representació de les tres subescales, la junta de govern s'integra per 9 membres, amb la composició següent:  
  
1) Tres de la subescala de secretaria.  
2) Tres de la subescala d'intervenció-tresoreria.  
3) Tres de la subescala de secretaria-intervenció.  
3. Dins de la subescala d'intervenció-tresoreria estan incloses, a més de les dues categories d'entrada i superior, el col·lectiu d'interventors no integrats i tresorers no integrats.  
4. Dins de la subescala de secretaria-intervenció estan inclosos, a més, els col·lectius de secretaris de segona no integrats, els secretaris de tercera no integrats i els secretaris d'Ajuntament a extingir.  
  
5. La junta triarà d'entre els seus membres el president, vicepresident, secretari, vicesecretari, interventor i tresorer. La resta de membres de la junta de govern, tindran la condició de vocals i exerciran les delegacions que se'ls assignen.  
  
Article 24. El president  
1. El president ostenta la representació legal del Col·legi, presideix l'assemblea general i junta de govern, vetlarà per la deguda execució dels acords d'ambdós i, en els casos d'urgència, adoptarà les mesures procedents de què donarà compte a l'òrgan competent.  
2. En cas d'absència, malaltia o vacant del president, serà substituït, amb plenes atribucions, pel vicepresident.  
3. Si per circumstàncies especials en un moment concret no hi haguera president ni tampoc vicepresident degudament nomenats per a exercir-ne les funcions, quedarà circumstancialment habilitat com a president el membre de més edat de la junta de govern.  
  
Article 25. Altres òrgans  
La junta de govern podrà acordar, a més, la constitució i nomenament de comissions informatives, o col·laboradores, indicant les seues funcions i règim de treball. Igualment podrà designar delegats comarcals, amb les competències que en cada cas s'assignen.  
  
CAPÍTOL II  
Elecció de membres directius  
  
Article 26. Convocatòria  
Les eleccions per a la junta de govern s'ajustaran al principi de lliure i la mateixa participació dels col·legiats; llevat del fet que el vot dels exercents tindrà doble valoració respecte dels no exercents. La convocatòria de les eleccions i les normes complementàries s'acordaran per la junta de govern i s'executaran pel president del col·legi. L'anunci de convocatòria es publicarà en el Butlletí Oficial de la Província d'Alacant.  
Un exemplar de la convocatòria i dels censos electorals, romandrà exposat en la seu del col·legi a disposició i examen dels col·legiats.  
  
  
Article 27. Duració del mandat  
Els càrrecs de la junta ho seran per un termini de 4 anys, transcorreguts els quals es renovaran, d'acord amb les previsions dels presents Estatuts.  
Una vegada presa possessió, la baixa en el servei actiu o el canvi de categoria o lloc de treball, no comportarà l'immediat cessament de la junta. La provisió de vacants, abans de l'expiració de mandats, s'ajustarà al procediment descrit en l'article 38.  
  
Article 28. Electors  
Seran electors totes les persones col·legiades amb dret de vot; tant per a exercir el dret de vot com, d'acord amb els Estatuts, com per a presentar candidat. Però serà necessari que, en la data de la convocatòria de les eleccions, el col·legiat no tinga deutes pendents amb el Col·legi per quotes col·legials posades al cobrament.  
La junta de govern elaborarà el cens electoral referit al mateix dia de l'acord de convocatòria; els electors s'agruparan segons les subescales descrites en l'article 23. Si el col·legiat pertany a més una subescala, s'optarà per aquella en què ocupe el lloc de treball.  
Article 29. Les candidatures  
1. Les candidatures estaran formades per col·legiats de les diferents escales i subescales, amb igualtat de gènere i representació paritària.  
  
Les candidatures completes han de ser presentades, almenys, per dos col·legiats de cada una de les subescales, exclosos els propis candidats.  
2. Per a ser candidat o formar part d'una candidatura es requereix:  
a) Ser elector i pertànyer a una de les subescales de funcionaris d'Administració local amb habilitació de caràcter estatal.  
b) Estar col·legiat a Alacant.  
c) No estar inhabilitat o suspès de col·legiació.  
d) No tindre pendent de pagament quota ordinària o extraordinària.  
3. Dins dels 15 primers dies hàbils següents a la publicació de la convocatòria i durant l'habitual horari d'obertura del Col·legi, podran presentar-se en la seu col·legial candidatures per a l'elecció.  
  
Article 30. Proclamació de candidats  
1. A les 17 hores del cinquè dia laborable següent a la finalització del termini de presentació de candidatures, la junta de govern examinarà i comprovarà les presentades, i la qualitat dels electors elegibles, dels proponents i dels candidats, i en farà la proclamació.   
  
Als candidats que ho demanen, se'ls entregarà certificació de l'acord de proclamació. L'esmentat acord haurà d'incloure una relació nominal de les candidatures i dels candidats proclamats.  
2. La proclamació de candidats equival a l'elecció com a membre de la junta de govern en el cas que la composició numèrica de la candidatura presentada no excedisca del nombre de vacants i s'hi adeqüe. En tal supòsit, la Junta proclamarà l'elecció.  
  
  
Article 31. Mesa electoral  
La junta de govern, el mateix dia de la proclamació de candidats, per insaculació triarà la mesa electoral, que estarà formada per un representant de cada subescala.  
Serà president de la mesa el de més edat i secretari el de menys edat, actuant els restants com a escrutadors. Juntament amb els titulars es designaran els suplents necessaris.  
  
Article 32. Local i dia de la votació  
La votació se celebrarà en la seu del Col·legi i tindrà una duració de tres hores a partir de l'hora de començament que indique la junta de govern en l'acte de la convocatòria.  
La votació tindrà lloc el dia que determine la junta, entre els 30 i els 40 dies hàbils, comptats a partir del següent de la publicació de la convocatòria en el Butlletí Oficial de la Província d'Alacant.  
Els candidats proclamats tindran dret a presenciar totes les operacions electorals per ells mateixos o per mitjà d'apoderats; a nomenar un interventor i un suplent; a formular reclamacions que serà necessari fer constar en acta; i a formular els recursos que consideren convenients.  
  
  
Article 33. Votacions i incidències  
1. Una vegada proclamats els candidats, es formarà una llista, ordenada alfabèticament, per subescales, categories i llocs de treball.  
El vot s'exercirà personalment o per correu, d'acord amb les normes electorals complementàries a aquest efecte per a garantir la seua autenticitat. La votació serà secreta i cada elector podrà triar per cada grup a tants candidats com puguen integrar-se en la junta de govern.  
  
2. Seran nul·les les paperetes que continguen qualsevol inscripció diferent de les marques amb què s'hagen d'indicar els candidats triats, així com aquelles que continguen més de dues marques o figuren com a elegits més candidats dels que corresponen a cada grup.  
3. El president de la mesa tindrà plenes atribucions per a mantindre l'ordre de l'acte de les eleccions, i per a resoldre, en primera instància, les reclamacions, dubtes o incidents que puguen presentar-s'hi.  
  
Article 34. Escrutini  
L'escrutini serà realitzat per la mesa electoral nomenada de conformitat amb els Estatuts i les normes complementàries. La mesa, que amb aquests efectes tindrà la condició de junta electoral, farà la proclamació dels elegits entre els qui hagen obtingut nombre més gran de vots vàlids.  
  
Totes les resolucions que adopte el president o la mesa, en els casos establits en els presents Estatuts, podran ser objecte de recurs en el termini de 2 dies hàbils davant la junta de govern.  
  
Article 35. Recursos electorals  
Contra els actes de la junta de govern escauran, si és necessari, els recursos establits en l'article 109 i concordants de la Llei Orgànica del Règim Electoral General 5/1985, de 19 de juny.  
  
Article 36. Possessió dels càrrecs  
1. Els càrrecs electes prendran possessió en la seu del Col·legi, en reunió extraordinària convocada pel president de la junta de govern cessant.  
S'entregarà a cada possessionat la credencial acreditativa de la seua elecció, possessió, càrrec assignat i la seua durada. L'acte de possessió es realitzarà en el termini màxim de 15 dies, a partir de la proclamació dels triats per la mesa electoral.  
2. Si la candidatura no indicara els respectius càrrecs a exercir, els possessionats triaran entre ells un president, vicepresident, secretari, vicesecretari, interventor i tresorer.  
Tots els membres de la candidatura poden ser candidat als càrrecs de la junta, tan sols es requerira la majoria dels vots.  
3. Una vegada presa possessió del càrrec, la baixa en el servei actiu de la província, el canvi de categoria comportarà el cessament automàtic de membre de la junta. La vacant o vacants es cobriran d'acord amb el que disposa l'article 38.  
4. Amb la presa de possessió del nou president, cessa automàticament l'anterior i la seua junta de govern.  
En el termini de 5 dies des de la constitució de la junta de govern, el president haurà de comunicar la composició al Consell General, Consell Autonòmic Valencià, a l'òrgan competent de la Comunitat Valenciana i al departament ministerial corresponent.  
  
Article 37. La moció de censura  
1. La moció de censura a la junta de govern es presentarà per escrit amb exposició de motius i proposta de candidatura, dirigida a la presidència i signada, almenys, pel 25 per 100 dels electors. S'exposaran els motius en què es fonamenta i la proposta de candidatura.  
  
El president, en el termini d'un mes, ha de convocar assemblea general extraordinària i aquesta celebrarà sessió dins dels trenta dies naturals a la data de la convocatòria.  
2. Perquè prospere la moció ha de ser aprovada per la majoria absoluta legal dels membres que integren l'assemblea general.  
Si la moció de censura és aprovada, la candidatura proposada queda automàticament proclamada i els seus membres integren la nova junta de govern. En el supòsit de no ser aprovada, els col·legiats que la van signar no podran presentar-ne una altra dins del mateix mandat.  
  
Article 38. Cessaments i provisió de vacants  
1. Els membres de la junta cessaran per alguna de les causes següents:  
a) Expiració de mandat  
b) Renúncia motivada d'aquest.  
c) Sanció disciplinària per falta greu o molt greu, o sentència ferma que comporte la inhabilitació per a l'exercici de càrrecs públics.  
  
d) Pèrdua de la condició de col·legiat per trasllat a una altra província, en virtut de nomenament de qualsevol classe.  
e) Per excedència voluntària.  
f) Moció de censura.  
2. Quan, abans d'expirar el mandat, es produïsca una o diverses vacants de membres de la junta, o la quarta part del cens electoral corresponent a una subescala o categoria al·legue estar sense representació, es podrà formular proposta escrita de col·legiat o col·legiats per a completar la junta; aquesta s'inclourà en l'ordre del dia de la primera sessió ordinària o extraordinària que farà l'assemblea general. Quedarà elegit el col·legiat o la candidatura que haguera obtingut nombre més gran de vots; els empats es dirimiran a favor del candidat o cap de candidatura de més edat.  
Els membres de la junta elegits prendran possessió immediata dels càrrecs i hi romandran fins al final del mandat de la pròpia junta.  
  
  
CAPÍTOL III  
Funcions i atribucions  
  
Article 39. Assemblea general  
Són competències pròpies i exclusives de l'assemblea general:  
a) Aprovar els Estatuts i el Reglament de Règim Interior del Col·legi, sense perjuí de la facultat de la junta de govern per a aprovar les corresponents normatives de desenvolupament.  
b) Aprovar anualment la memòria de l'exercici anterior, que contindrà com a mínim la informació exigida per a aquella per la legislació sobre col·legis professionals, a més de la liquidació dels pressupostos i els comptes de despeses i ingressos.  
c) Autoritzar els actes de disposició dels béns immobles propis i drets reals constituïts sobre aquests, així com dels restants béns patrimonials propis que figuren inventariats com de considerable valor.  
  
d) Controlar la gestió de la junta de govern, demanant informes i, si és el cas, adoptar les oportunes mocions.  
e) Exercir les competències que aquests Estatuts li atorguen.  
  
Article 40. De la junta de govern  
La junta de govern tindrà les atribucions i facultats següents:  
1) Determinar el règim interior del Col·legi i les seues oficines.  
2) Acordar les peticions, propostes i informes que siguen necessaris enviar a autoritats o organismes oficials.  
3) Designar delegats comarcals.  
4) Designar ponències o comissions, temporals o permanents per a estudiar, informar o intervindre en la redacció de projectes i informes, o bé en l'estudi de qüestions d'interès col·legial.  
5) Concedir ajudes, dins dels crèdits pressupostats.  
6) Acordar els actes de contractació i disposició necessaris, dins dels crèdits pressupostats.  
7) Formar la plantilla, i si és necessari, els escalafons de personal de Col·legi i nomenar-lo, sancionar-lo i separar-lo d'acord amb les disposicions vigents.  
8) Aprovar els pressupostos, les seues modificacions i visar-ne els comptes.  
9) Determinar les quotes col·legials de qualsevol tipus, dins dels límits aprovats per l'assemblea general.  
10) Proposar la modificació d'aquests Estatuts a l'assemblea.  
11) Perseguir l'intrusisme davant dels tribunals competents i evitar la competència deslleial.  
12) Adoptar qualsevol resolució urgent en defensa dels interessos del Col·legi o d'algun col·legiat, sense perjuí de donar-ne compte a l'assemblea en la primera sessió que tinga lloc.  
13) Decidir respecte a l'admissió de membres voluntaris del col·legi.  
14) Aprovar el cens col·legial i les seues modificacions.  
15) Aprovar els padrons de quotes i les seues modificacions.  
16) Exercir les facultats disciplinàries respecte als col·legiats, d'acord amb la normativa continguda en aquests Estatuts, i nomenar instructor de l'expedient o ratificar, si és el cas, el designat per la presidència.  
17) Proposar el nomenament de membres d'honor del Col·legi o una altra distinció honorífica.  
18) Determinar les entitats bancàries o d'estalvis on s'òbriguen els comptes corrents o d'estalvis del col·legi.  
19) Vetlar molt especialment el compliment per part dels col·legiats de les obligacions generals i especials que els corresponen segons l'article 19 d'aquests Estatuts.  
  
Article 41. El president  
Corresponen al president, com a òrgan rector del Col·legi, les atribucions i facultats següents:  
1) Tindre, en tot moment, la representació plena del Col·legi davant de qualsevol classe d'autoritats, organismes, tribunals, entitats, corporacions i particulars.  
2) Convocar, presidir, obrir i alçar les sessions ordinàries i extraordinàries de la junta de govern i de l'assemblea, canalitzar les deliberacions i evitar que es tracten altres assumptes que no figuren en l'ordre del dia.  
3) Executar els acords de la junta i de l'assemblea.  
4) Adoptar en cas d'urgència les resolucions provisionals necessàries, i donar-ne compte a l'òrgan competent en la primera sessió que tinga lloc.  
5) Designar representants del Col·legi per a tribunals, comissions i organismes.  
6) Disposar la incoació d'expedients disciplinaris, decretar la suspensió preventiva del personal al servei del Col·legi i imposar, si és necessari, la sanció d'advertència.  
7) Amonestar els col·legiats que incomplisquen els seus deures.  
8) Ordenar el pagament amb càrrec als fons col·legials.  
9) Disposar de fons junt amb l'interventor o el tresorer.  
10) Decidir quina tramitació s'ha de donar als assumptes per al seu millor i diligent tràmit.  
11) Vetlar per a l'exacte compliment de les disposicions legals que afecten les professions dels col·legiats, i del que es preveu en aquests Estatuts.  
12) Decidir amb vot de qualitat els empats que es produïsquen en qualsevol tipus de votació si ho considera convenient.  
13) Assistir en representació del col·legi a les reunions del Consell General en ple del Col·legi Nacional i a les del Consell de Col·legis de la Comunitat Valenciana, així com a les reunions de les entitats i organismes de la professió, dins i fora de la Comunitat Autònoma, i poder delegar aquesta representació a qualsevol altre membre de la junta de govern.  
14) Amb caràcter residual, totes la no-atribuïdes expressament a la presidència, o bé a l'assemblea general o la junta de govern.  
  
Article 42. Competència del secretari  
Són funcions essencials del secretari  
a) Portar els llibres d'actes, que reflectiran amb exactitud les reunions dels distints òrgans col·legials.  
b) Rebre i tramitar quants documents entren, donant compte al president.  
c) Autoritzar, amb el vistiplau del president, les credencials dels càrrecs directius i del personal empleat del Col·legi, amb referència als corresponents acords de designació.  
d) Expedir, amb el vistiplau del president, certificacions d'extrems que obren en documents confiats a la seua custòdia.  
e) Formular la memòria anual sobre el desenvolupament del Col·legi, per a coneixement general coneixement dels seus distints òrgans.  
  
f) Dirigir i vigilar els registres i fitxers de col·legiats, procurant que es troben sempre al dia.  
  
Article 43. Funcions de l'interventor  
Competeix a l'interventor:  
a) Redactar l'avantprojecte de pressupost del col·legi.  
b) Expedir els manaments de pagaments i ingressos que escaiguen, d'acord amb el pressupost, acords i resolucions adoptats.  
c) Proposar al president els projectes d'habilitació de crèdits o suplements i increments d'ingressos, quan siga necessari.  
d) Portar els llibres de comptabilitat corresponents.  
e) Formular la memòria anual sobre la situació econòmica del Col·legi.  
f) Expedir certificacions amb referència als documents la custòdia dels quals li competeix.  
g) Disposar de fons junt amb el president o el tresorer.  
  
Article 44. Funcions del tresorer  
Competeix al tresorer:  
a) Custodiar els fons que li estiguen encomanats.  
b) Efectuar els pagaments i cobraments, amb els requisits deguts.  
c) Verificar els arquejos que el president estime necessaris.  
d) Portar quants llibres li permeten el millor exercici de la seua funció.  
e) Disposar de fons junt amb el president o l'interventor.  
  
Article 45. Competències del vicepresident i dels vocals  
El vicepresident o, si és el cas, els vicepresidents substituiran el president en les absències legals i exerciran les competències que se li deleguen.  
Els vocals exerciran les comeses que els faça l'assemblea general, la junta de govern o el president.  
  
CAPÍTOL IV  
El funcionament dels distints òrgans  
  
Article 46. La presidència  
1. El president del col·legi es considera en funció permanent, des de la presa de possessió i fins al seu cessament.  
2. En absència del president, assumirà la presidència, amb plenitud de funcions, el vicepresident o el membre de més edat de la junta de govern, de conformitat amb allò que disposa l'article 45 i concordants dels Estatuts.  
  
Article 47. Les reunions de l'assemblea general  
L'assemblea es reunirà ordinàriament una vegada en els mesos d'octubre a desembre de cada any. Amb caràcter extraordinari, quan ho decidisca el president o a iniciativa de la tercera part dels col·legiats.  
  
Article 48. De la junta de govern  
La junta de govern es reunirà amb caràcter ordinari cada trimestre i, amb caràcter extraordinari, quan ho decidisca el president o a iniciativa de la tercera part d'aquesta.  
  
Article 49. Convocatòries  
1. Tota reunió serà objecte de prèvia convocatòria individual, que contindrà l'orde del dia dels assumptes a tractar.  
2. Totes les convocatòries de la junta de govern es cursaran amb quaranta-vuit hores d'antelació; excepte les declarades d'urgència, que seran sotmeses a la posterior ratificació per la mateixa junta.  
3. La convocatòria de l'assemblea general es notificarà amb 15 dies d'antelació; excepte les declarades d'urgència pel president o la junta de govern, que seran sotmeses a la posterior ratificació per la mateixa assemblea.  
  
Article 50. De les sessions  
1. Per a celebrar vàlidament sessions l'assemblea o la junta de govern serà necessària l'assistència del president i del secretari, o dels que legalment els substituïsquen.  
2. En les sessions extraordinàries només es podran tractar els assumptes inclosos en l'ordre del dia.  
Els assumptes, primer, seran discutits i, després, votats. En les discussions es concedirà, si més no, dos torns a favor i dos en contra; però no consumiran torn el president i, si n'hi haguera, el ponent.  
3. Els acords s'adoptaran, en primera votació, per majoria absoluta legal i, per majoria simple, en segona votació, la qual es farà a continuació, llevat que hi fóra necessària la unanimitat o un quòrum especial.  
  
  
Article 51. De les actes  
De tota reunió s'alçarà l'acta corresponent, que serà autoritzada per la firma del secretari i el vistiplau del president.  
Les actes es transcriuran mecànicament en llibres independents per a l'assemblea i la junta, en fulls timbrats, foliats i diligenciats degudament.  
  
Article 52. Despeses de funcionament  
Els membres de la junta de govern quan, per aquesta condició, hagen de desplaçar-se de la localitat en què resideixen, tindran dret a dietes i a l'abonament de despeses de viatge, amb càrrec als fons del Col·legi.  
  
  
  
CAPÍTOL V  
El personal del Col·legi  
  
Article 53. La plantilla  
1. El col·legi podrà adscriure al servei personal retribuït en qualsevol de les modalitats establides per a les entitats locals.  
2. El règim del personal, el seu nomenament, sanció i separació, d'acord amb les disposicions vigents, serà competència de la junta de govern; no obstant això, el president podrà ordenar, quan escaiga, la incoació d'expedients disciplinaris, decretar-ne la suspensió preventiva i imposar la sanció d'advertència.  
3. El personal adscrit amb la condició de funcionari es regirà per les normes vigents per als funcionaris d'Administració Local.  
4. Les qüestions de personal seran resoltes per la junta de govern, amb audiència prèvia de l'interessat i, en contra de les resolucions, aquest podrà fer ús dels recursos jurisdiccionals escaients.  
  
  
TÍTOL III  
Règim econòmic i pressupostari  
  
CAPÍTOL I  
Règim econòmic  
  
Article 54. El patrimoni  
El patrimoni del col·legi l'integren el conjunt de tots els béns mobles i immobles, drets i accions de la seua pertinença. Per secretaria se'n redactarà l'oportú inventari, que es revisarà anualment.  
  
Article 55. El pressupost  
El règim econòmic del Col·legi és pressupostari, que serà únic per a cada exercici, coincident amb l'any natural. El pressupost comprendrà la totalitat d'ingressos i despeses del col·legi durant l'exercici en qüestió.  
El projecte de pressupost, amb prou antelació, es redactarà per l'interventor i s'informarà per la junta de govern. Haurà de ser aprovat per l'assemblea general abans de l'inici de l'any de la seua aplicació; a falta d'això, es considerarà tàcitament prorrogat el vigent.  
El col·legi enviarà còpia literal certificada dels seus pressupostos al Consell General de Col·legis Oficials de Secretaris Interventors i Tresorers d'Administració Local.  
  
Article 56. La comptabilitat  
1. Els comptes es portaran d'acord amb les normes de comptabilitat corrent, amb la màxima claredat i els deguts justificants per a la seua millor i més ràpida fiscalització.  
2. Tots els comptes aniran explicades en la memòria redactada per l'interventor de la junta de govern amb indicació de quants aspectes i conceptes ho requerisquen.  
  
CAPÍTOL II  
Els recursos econòmics  
  
Article 57. Recursos econòmics  
Els col·legis disposaran dels següents recursos econòmics:  
a) L'import de les quotes que satisfacen els col·legiats.  
b) Les rendes, productes i interessos del seu patrimoni.  
c) Les donacions, llegats, herències i subvencions de què el Col·legi puga ser beneficiari.  
d) Les aportacions, si és el cas, d'entitats públiques.  
e) El rendiment dels serveis o prestacions derivades de l'exercici de funcions col·legials, incloses les publicacions.  
f) Els beneficis dels seus contractes i concerts amb entitats públiques o particulars.  
g) Els que per qualsevol altre concepte escaiguen, d'acord amb la normativa aplicable.  
  
Article 58. Les quotes  
Les quotes que, per al sosteniment del col·legi, vénen obligats a satisfer els col·legiats, seran de dues classes: les ordinàries i les extraordinàries.  
  
Article 59. Quotes ordinàries  
1. Les quotes ordinàries són anuals, excepte les dels col·legiats de nova incorporació o ingrés col·legial, cessament o jubilació, i en aquests casos es fraccionaran trimestralment. La quantia es determinarà de conformitat amb les regles següents:  
a) Per als col·legiats exercents, 1 per 100, com a mínim, del sou anual, siga quina en siga la situació administrativa en què es troben en la subescala corresponent. A aquests efectes, es considera sou anual la quantia que, en concepte de salari base, es preveja per a cada exercici en la corresponent Llei de Pressupostos Generals de l'Estat per al grup A, subgrup A1, dels relacionats en l'Estatut Bàsic de l'Empleat Públic.  
  
b) Per als col·legiats interins, el 0,25 per 100 del respectiu sou base.  
  
c) Per als col·legiats voluntaris, en situació d'excedència voluntària, fins al 0,10 per 100 del sou que corresponga a la subescala a què pertanyen.  
d) Per als restants col·legiats voluntaris que, a títol de no exercents, figuren incorporats al Col·legi, caldrà ajustar-se al que s'hi disposa per l'assemblea general.  
2. Els que es troben en expectativa de destinació estaran exempts durant el temps que dure aquesta situació.  
3. Les variacions en la quota ordinària tindran efectes des del dia en què el funcionari haja passat a distinta situació administrativa o a gaudir d'un nou sou.  
  
Article 60. Quotes extraordinàries  
Les quotes extraordinàries hauran de ser acordades per l'assemblea general del col·legi, amb les limitacions que si és el cas s'establisquen amb motiu de l'aprovació del pressupost. En tot cas, l'import no excedirà de la quota ordinària anual de l'exercici.  
  
Article 61. Recaptació de quotes  
1. La quota anual es fraccionarà en quatre terminis de la mateixa quantia, coincidents amb els trimestres naturals del corresponent any. Els rebuts es confeccionaran mecànicament, per mitjà d'entitat d'estalvis o crèdit, des de la segona quinzena del primer mes de cada període.  
  
2. Tots els col·legiats comunicaran a la secretària del col·legi les dades de la domiciliació bancària al compte dels quals es remetran els rebuts.  
3. Quan un col·legiat incorreguera en mora, el president el requerirà per al pagament del deute en el termini màxim d'un mes. Si advertit de la mora, transcorreguera un altre mes sense fer efectiu els seus dèbits col·legials, el col·legiat morós quedarà automàticament suspès dels drets que li atorguen els presents Estatuts.  
La suspensió es mantindrà fins al compliment dels seus deures econòmics col·legials, sense perjuí de la reclamació judicial per la via escaient.  
  
Article 62. Aportacions  
El Col·legi efectuarà aportacions econòmiques al Consell General i al Consell Autonòmic en els termes que preceptuen els respectius Estatuts.  
  
  
TÍTOL IV  
Procediment i règim jurídic  
  
CAPÍTOL I  
Règim jurídic dels acords i disposicions corporatives  
  
Article 63. Règim jurídic  
El col·legi ajustarà la seua actuació a les normes de dret administratiu i, en especial, a la normativa que en cada moment es trobe vigent sobre el règim jurídic de les administracions públiques i procediment administratiu comú, excepte en les seues relacions laborals o civils, en què quedaran subjectes al règim jurídic corresponent.  
  
Article 64. Nul·litat de ple dret i anul·labilitat  
1. Són nuls de ple dret qualssevol actes del Col·legi en els casos següents:  
a) Els que lesionen els drets i llibertades susceptibles d'empara constitucional.  
b) Els dictats per òrgan manifestament incompetent per raó de la matèria o del territori.  
c) Els que tinguen un contingut impossible.  
d) Els que siguen constitutius d'infracció penal.  
e) Els dictats prescindint totalment i absolutament del procediment legalment establit o de les normes que contenen les regles essencials per a la formació de la voluntat dels òrgans col·legials, segons el que disposa els Estatuts.  
f) Els actes expressos o presumptes contraris a l'ordenament jurídic pels quals s'adquirisquen facultats o drets quan no se'n tinguen els requisits essencials per a l'adquisició.  
2 Són anul·lables la resta d'actes que incórreguen en qualsevol infracció de l'ordenament jurídic, inclús la desviació de poder.  
  
Article 65. Execució dels actes  
1. Els actes i resolucions del col·legi seran executius quan estiguen subjectes a dret administratiu.  
2. Quan el col·legi, en algun supòsit concret, no dispose de capacitat pròpia, ni de mitjans per a l'execució forçosa dels seus propis actes administratius, els informaran de la conselleria d'adscripció. A aquest efecte, demanarà l'auxili executiu necessari per a l'execució forçosa dels seus actes administratius.  
  
Article 66. Impugnació d'actes i resolucions  
1. Els actes i disposicions del Col·legi, quan estiguen subjectes al dret administratiu, una vegada esgotats els recursos corporatiu que haguera, seran impugnables davant de la Jurisdicció Contenciosa Administrativa, de conformitat amb allò que s'ha disposat en la seua llei reguladora.  
2. Amb caràcter previ a la seua impugnació davant de la Jurisdicció Contenciosa Administrativa, els actes i resolucions del Col·legi podran recórrer-se en alçada en el termini d'un mes davant del Consell Autonòmic Valencià o, fins que no s'haja constituït, davant del Consell General.  
Contra els actes i normes emanades del Consell Autonòmic Valencià podran plantejar-se els recursos corporatius que prevegen expressament els seus Estatuts.  
  
Article 67. Delegació de firma i encàrrecs de gestió  
1. Els titulars de l'organització col·legial, en matèria de la seua pròpia competència, podran delegar la firma de determinats actes en la unitat administrativa dependent, exclosos els de caràcter sancionador. La delegació no alterarà la competència, i per a la validesa no en caldrà la publicació.  
2. També es podrà encomanar, lliurement, a persones físiques o jurídiques, la realització d'activitats de caràcter material, tècnic o de serveis, de la competència col·legial. L'encàrrec de gestió no suposa cessió de titularitat de la seua competència, ni dels elements substantius del seu exercici.  
  
CAPÍTOL II  
Honors i distincions  
  
Article 68. Honors i mèrits  
1. Podran ser nomenats col·legiats d'honor aquelles persones físiques o jurídiques que hagen contret mèrits professionals o acadèmics respecte als secretaris, interventors o tresorers d'Administració local, o en relació a la funció pública en general. Així mateix, respecte a les administracions públiques, o l'organització col·legial en general o d'un col·legi territorial en particular. També als que hagen destacat per la seua especial labor en interès de la ciutadania, tot això de conformitat amb allò que s'ha disposat en aquests Estatuts.  
2. Els col·legiats que, en l'exercici de plaça de funcionari d'administració local amb habilitació de caràcter estatal, s'hagen distingit per la seua dedicació, rendiment, innovació o altres causes d'interès general per a l'Administració Local, són mereixedors de general reconeixement per part del Col·legi.  
Es consideren actes dignes de menció o reconeixement del Col·legi:  
1r. Ser o haver sigut col·legiat durant més 20 anys ininterromputs o acumulats en diverses ocasions.  
2n. L'exercici amb dedicació i general estima dels càrrecs de president o un altre de la junta de govern durant un mandat complet.  
3r. Haver exercit una mateixa plaça d'habilitació estatal de la província d'Alacant, almenys durant 15 anys. També per l'exercici successiu d'unes quantes places de la província durant més de 25 anys.  
4t. Haver obtingut d'una corporació local de la província d'Alacant un reconeixement oficial per la seua entrega, dedicació, innovació o estima general.  
5è. Ser autor de llibres, treballs o col·laboracions en revistes professionals sobre temes generals o específics d'Administració Local.   
6è. Haver coordinat o organitzat cursos homologats de formació personal, així com l'habitual participació com a ponent dels cursos de formació o de jornades informatives i taules redones.  
7è Haver prestat serveis a l'Administració local durant més de 35 anys.  
8è. Qualsevol altre treball o dedicació especial sobre temes locals o d'interès preferent per al Col·legi, no compresos en els números anteriors i que a criteri de la junta de govern o a proposta de 10 col·legiats, hagen de ser objecte de reconeixement i distinció col·legial.  
  
Article 69. Les distincions  
1. Els col·legiats que s'hagen destacat, realitzat, promogut o col·laborat de manera perceptible en algun dels fets relacionats en l'article anterior, han de ser objecte d'expedient honorífic i reconegut amb alguna o més de les distincions següents:  
1r. Concessió dels títols d'honor de president, vicepresident, secretari, vocal o semblant del col·legi.  
2n. Placa d'or o plata.  
3r. Insígnia col·legial d'or o plata.  
4t. Petició de la medalla de Sant Ramon de Penyafort, del treball, o altres d'adequades de caràcter estatal.  
5è. Petició de medalla o una altra distinció honorífica de la Comunitat Valenciana o de la província d'Alacant.  
2. L'assemblea general, per majoria absoluta i amb expedient motivat, també podrà concedir les pertinents i adequades distincions honorífiques a persones físiques o jurídiques que hagen col·laborat o prestat assessorament o ajuda altruistes al Col·legi o, de mode molt especial, a algun col·legiat o grup col·legial.  
  
Article 70. Competència  
1. L'expedient honorífic s'iniciarà per escrit motivat i proposat per la junta de govern o, almenys, per 10 col·legiats. El president traslladarà la proposta a tots els col·legiats, els quals durant el termini de 10 dies naturals podran presentar-hi al·legacions o suggeriments.  
2. L'assemblea general, en sessió ordinària o extraordinària, resoldrà sobre la proposta. L'aprovació requereix la majoria absoluta dels membres assistents.  
3. L'acord es notificarà, en primer lloc, al col·legiat distingit.  
La distinció s'entregarà, si és possible, en acte públic a celebrar en la seu col·legial.  
4. Si és el cas, es comunicarà al departament ministerial i a la conselleria que tingueren competència en assumptes de personal d'habilitació estatal.  
5. Quan el col·legiat distingit es trobe en situació activa o en la distinció s'haja tingut en compte acord o petició d'una corporació, es donarà compte de la resolució.  
  
CAPÍTOL III  
Règim disciplinari  
  
Article 71. Potestat sancionadora  
El col·legi exercirà la potestat sancionadora per a corregir les accions i omissions que realitzen els professionals, en l'ordre professional i col·legial, que es defineixen en els presents Estatuts o en el Codi Deontològic aprovat pel Consell General de Secretaris Interventors i Tresorers d'Administració Local.  
  
Article 72. Competència sancionadora  
Les infraccions comeses pels col·legiats seran corregides per la junta de govern del col·legi o, si és el cas, pel president.  
Les infraccions dels deures professionals i col·legials per part dels membres de les juntes de govern del col·legi, seran corregides pel Consell General de Secretaris Interventors i Tresorers d'Administració Local, sense perjuí de la legislació aplicable.  
  
Article 73. Tipificació d'infraccions  
Les faltes es classificaran en lleus, greus i molt greus.  
1. Seran faltes lleus:  
a) La desconsideració cap als companys, tant en relació amb l'activitat de caràcter col·legial com a professional.  
b) Els actes de desconsideració cap als membres de la junta de govern, Consell Autonòmic o Consell General de Col·legis Oficials de Secretaris Interventors i Tresorers d'Administració Local  
2. Són faltes greus:  
a) La desconsideració greu cap als companys tant en relació amb l'activitat de caràcter col·legial com a professional.  
b) Els actes greus de desconsideració cap als membres de la junta de govern, Consell Autonòmic o Consell General de Secretaris Interventors i Tresorers d'Administració Local.  
c) La desatenció als càrrecs col·legials com a conseqüència de la falta d'assistència no justificada.  
d) L'obstaculització a l'exercici dels drets d'accés als càrrecs i als llocs reservats als funcionaris de les tres escales.  
e) Realitzar actuacions encaminades a afavorir, emparar o tolerar l'intrusisme.  
f) La realització d'activitats il·legals que poden perjudicar greument la imatge, consideració social o professional, o al prestigi dels col·legiats o de l'organització col·legial.  
g) La infracció dels deures generals i obligacions especials a què es refereix l'article 18 dels Estatut General de Col·legis de Secretaris Interventors i Tresorers d'Administració Local.  
3. Són faltes molt greus:  
a) La desatenció greu als càrrecs col·legials com a conseqüència de la falta d'assistència no justificada.  
b) El falsejament o inexactitud greu de la documentació professional, i l'ocultació o simulació de dades que el Col·legi ha de conèixer per a exercitar les seues funcions o per al repartiment equitatiu dels càrrecs col·legials.  
c) Confeccionar barems a mesura pròpia.  
d) Impossibilitar l'accés a una plaça que s'ostenta en règim d'acumulació.  
e) L'exercici il·legal de funcions reservades a funcionaris de l'escala.  
f) La connivència amb els òrgans competents de la corporació local en el manteniment il·legal de la categoria o la reclassificació d'una plaça per a aconseguir interessos particulars, quan la il·legalitat esmentada haja sigut declarada per sentència judicial ferma.  
g) Tota actuació professional que supose discriminació per raó de raça, sexe, religió, llengua, opinió, lloc de naixement, veïnatge o qualsevol altra condició o circumstància personal o social.  
  
Article 74. Tipificació de sancions  
Podran imposar-se les sancions següents:  
a) Advertència privat.  
b) Suspensió en la condició de col·legiat fins a sis mesos.  
c) Separació del càrrec col·legial d'un mes a un any.  
d) Separació del càrrec col·legial durant el període del mandat en curs.  
e) Separació del càrrec col·legial durant el període del mandat en curs i declaració d'incapacitat per al següent.  
f) Suspensió en la condició de col·legiat des de sis mesos i un dia fins a dos anys.  
  
Article 75. Correspondència entre infraccions i sancions  
1. Per a les faltes lleus, s'aplicarà la sanció prevista en la lletra a de l'article anterior. Per a les faltes greus, les sancions enumerades en les lletres b a c; i per a les faltes molt greus, les sancions determinades en les lletres d a f.  
2. En la imposició d'aquestes sancions s'haurà de guardar la deguda proporció entre la gravetat del fet constitutiu de la infracció i la sanció aplicada. Es consideraran especialment els següents criteris per a la graduació de la sanció a aplicar:  
a) L'existència d'intencionalitat o reiteració.  
b) La naturalesa dels perjuís causats.  
c) La reincidència, per comissió en el terme d'un any de més d'una infracció de la mateixa naturalesa quan així haja sigut declarat per resolució ferma.  
d) Negligència professional inexcusable.  
e) Obtenció de lucre il·legítim mercè a l'actuació il·lícita.  
  
Article 76. Prescripció i cancel·lació  
Les infraccions lleus prescriuen al cap de sis mesos; les greus, a l'any; i les molt greus, als dos anys.  
Les sancions lleus prescriuen al cap de sis mesos; les greus, a l'any; i les molt greus, als dos anys.  
Els terminis de prescripció de les infraccions començaran a comptar de la comissió de la infracció; els de les sancions des de l'endemà del dia en què adquirisca fermesa la resolució per la qual s'imposa la sanció. La prescripció de les infraccions s'interromprà per qualsevol acte col·legial exprés i manifest dirigit a investigar la presumpta infracció. La realització de qualsevol acte col·legial exprés i manifest d'execució de la sanció interromprà, el seu termini de prescripció.  
  
La cancel·lació suposa l'anul·lació de l'antecedent sancionador a tots els efectes. Les sancions lleus es cancel·laran a l'any; les greus, als dos anys; i les molt greus, als quatre anys, a comptar del compliment de les sancions.  
  
Article 77. Rehabilitació  
El sancionat podrà demanar a l'òrgan sancionador la seua rehabilitació, amb la conseqüent cancel·lació de la nota en el seu expedient personal.  
Els terminis de rehabilitació, una vegada complida la sanció, seran els següents:  
1. Per faltes lleus, als 6 mesos.  
2. Per faltes greus, als 2 anys.  
3. Per faltes molt greus, als 4 anys.  
  
Article 78. Procediment sancionador  
1. No es podrà imposar cap sanció col·legial sense instrucció prèvia d'expedient disciplinari. El procediment sancionador a seguir per a depurar l'eventual responsabilitat disciplinària, s'ajustarà, en tot cas, als principis de la potestat sancionadora i del procediment sancionador consagrats en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i normes que la desenvolupen.  
2. El procediment s'iniciarà sempre d'ofici, mitjançant un acord o resolució de l'òrgan competent, amb indiferència del mode pel qual haja tingut coneixement dels fets.  
3. Abans d'iniciar el procediment, podran realitzar-se diligències prèvies encaminades a determinar si concorren circumstàncies que justifiquen tal iniciativa. Aquestes actuacions s'orientaran, de manera especial, a determinar amb la més precisió possible, els fets susceptibles de motivar incoació del procediment, la identificació de la persona o persones que pogueren resultar responsables i les circumstàncies rellevants que concorren en un i altres. Aquestes actuacions prèvies no formen part de l'expedient i, per això, no interrompen el termini de la prescripció. En tot cas, aquestes actuacions prèvies hauran de ser acordades per la junta de govern.  
4. Serà preceptiva l'obertura d'expedient en tot procediment sancionador. La junta de govern en designarà lliurement, entre els col·legiats, l'instructor i el secretari.  
  
Article 79. Resolució de l'expedient  
Ningú no podrà ser sancionat per fets no tipificats en aquests Estatuts, ni ser objecte de sanció diferent de les previstes en aquells. L'instructor formularà el corresponent plec de càrrecs, que comprendrà els fets imputats, amb expressió, si és el cas, de la falta presumptament comesa i de les sancions que puguen ser aplicades. Es notificarà a l'interessat perquè puga contestar les al·legacions que considere convenients, amb l'aportació de quants documents i propostes de prova considere d'interès.  
Conclosa la prova, l'instructor del procediment formularà proposta de resolució, que es notificarà a efecte que puga formular al·legacions; després s'elevarà allò que s'ha fet a la junta de govern perquè dicte la resolució final, que ha d'estar motivada.  
Article 80. Recursos corporatius contra les sancions  
Les resolucions del president i de la junta de govern seran recurribles en alçada, en el termini de 15 dies davant de l'assemblea general del Col·legi, sense perjuí de la legislació aplicable a la impugnació prèvia i potestativa davant de la Jurisdicció Contenciosa Administrativa, si és el cas.  
  
CAPÍTOL IV  
Modificació d'estatuts  
  
Article 81. Modificació dels estatuts  
Els Estatuts poden ser modificats, amb memòria motivada, a instància del president o a proposta de la junta de govern. L'assemblea general és la competent en ambdós supòsits per a aprovar la modificació.  
  
  
  
TÍTOL V  
Relacions amb altres col·legis  
  
CAPÍTOL I  
Amb entitats professionals  
  
Article 82. Associació amb altres col·legis  
El col·legi podrà associar-se de ple dret o, si és el cas, adherir-se amb les pertinents condicions, en associacions de col·legis professionals d'àmbit provincial. Si la incorporació no requereix la modificació d'aquests Estatuts, podrà ser acordada per la junta de govern; en cas contrari, per l'assemblea general.  
  
CAPÍTOL II  
Agrupació, segregació i dissolució  
  
Article 83. Consell General de Col·legis  
Sense contingut.  
  
Article 84. Consell autonòmic  
De conformitat amb allò que s'ha preceptuat en l'article 14 de la Llei 6/1997, de 4 de desembre, de la Comunitat Valenciana, el Col·legi Territorial d'Alacant s'integrarà en el Consell Valencià de Col·legis Territorials de Secretaris, Interventors i Tresorers d'Administració Local.  
  
Els fins i funcions es determinaran en els propis Estatuts, amb subjecció a la legislació bàsica estatal i a l'autonòmica valenciana.  
  
Article 85. Unió, fusió, absorció i segregació  
La unió o fusió, així com l'absorció del Col·legi ha de ser acordada per l'assemblea general i requerirà, d'acord amb allò que s'ha preceptuat en l'article 8 de la Llei de la Comunitat Valenciana 6/1997, de 4 de desembre, l'aprovació del Govern Valencià. La mateixa observança es tindrà en compte en cas de segregació d'aquest Col·legi per a constituir-ne un de nou.  
  
Article 86. Suspensió  
1. En el supòsit de reduïda col·legiació, es convocarà l'assemblea general en sessió extraordinària i com a assumpte preferent la suspensió temporal de les seues activitats. No obstant això, l'acord ha de ser aprovat per la Generalitat, amb un informe previ del Consell Valencià de Col·legis de Secretaris, Interventors i Tresorers d'Administració Local.  
  
2. La suspensió del col·legi tindrà lloc:  
a) Per acord de l'assemblea pres per les tres cinquenes parts dels col·legiats.  
b) Per la falta de prou col·legiats per a cobrir els llocs de la Junta de Govern sense coincidir o duplicar càrrecs.  
  
Article 87. Dissolució i liquidació  
1. El col·legi té vigència indefinida; excepte en el cas que ho impose directament la llei. En tal supòsit es requereix l'acord de l'assemblea general en la forma que es determinen en aquests Estatuts i posterior aprovació pel Consell, amb un informe previ del Consell Valencià de Col·legis professionals.  
2. El Consell de Col·legis serà part en el procés de dissolució, prendrà les mesures que les circumstàncies aconsellen i autoritzarà la destinació del patrimoni que escaig.   
L'acord de dissolució es publicarà en Butlletí Oficial de la Província d'Alacant i en el Diari Oficial de la Comunitat Valenciana, per la qual cosa es comunicarà prèviament a la conselleria competent, per a l'adopció de la resolució apropiada i per a la seua inscripció en el Registre de Col·legis professionals.  
3. El patrimoni social es destinarà en primer lloc a cobrir el passiu. A l'actiu restant se li donarà la determinació que haja acordat l'assemblea.  
  
DISPOSICIONS ADDICIONALS  
  
Primera. Utilització dels gèneres femení i masculí  
Les mencions que fan els presents Estatuts al president, als delegats, col·legiats, funcionaris, ciutadans, usuaris i consumidors s'entendran referides indistintament a la presidenta o president, a les delegades o delegats, col·legiades o col·legiats, funcionàries o funcionaris, ciutadanes o ciutadans, usuàries o usuaris i consumidores o consumidors.  
  
  
Segona. Codi ètic  
Sense perjuí del que disposa l'art. 4.3 dels presents Estatuts, el codi ètic professional aprovat en l'assemblea general de secretaris, interventors i tresorers d'administració local feta a la ciutat de Salamanca, el 14 de maig de 2005, regirà l'actuació dels professionals que integren l'organització col·legial.